हमारे तीन बल्लेबाज ICC वनडे रैंकिंग के टॉप-10 में, गेंदबाजी भी दमदार
ODI World Cup 2023 - Pakistan Former Captain Misbah-ul-Haq Speaks About Winning. पाकिस्तान के पूर्व कप्तान मिस्बाह-उल-हक ने कहा, 'बाबर आजम की टीम के पास भारत में ICC वर्ल्ड कप जीतने का मजबूत मौका है।' भारत में इस साल अक्टूबर-नवंबर में वनडे वर्ल्ड कप खेला जाएगा।
पाकिस्तान क्रिकेट टीम के पूर्व कप्तान और पूर्व सिलेक्टर मिस्बाल उल-हक ने कहा कि उनकी टीम के पास ICC वर्ल्ड कप जीतने का मजबूत मौका है। उन्होंने कहा- हमारे तीन बल्लेबाज ICC वनडे रैंकिंग के टॉप-10 में शामिल हैं। हमारे पास गेंदबाजी के अच्छे विकल्प हैं। बस सही समय पर सही प्लानिंग की जरूरत है।
भारतीय विकेटों का पूरा फायदा उठाते हैं बल्लेबाज 
पूर्व कप्तान मिस्बाह ने कहा- अच्छी बल्लेबाजी से भारत में जीत मिल सकती है। बल्लेबाज भारतीय विकेटों का पूरा फायदा उठाते हैं। हमारे बल्लेबाजों को वर्ल्ड कप में जाने से पहले कड़ी मेहनत करने और अच्छी योजना बनाने की जरूरत है। हमें अपनी टीम के लिए और ज्यादा वनडे मैचों का आयोजन कराने की जरूरत है।
भारत-पाक में क्रिकेट पर तल्खी
मिस्बाह ने यह बयान लाहौर में मीडिया से बात करते हुए दिया। उनका यह बयान उस समय आया है, जब भारत-पाकिस्तान में क्रिकेट को लेकर तल्खी बनी हुई है। दरअसल, सितंबर में एशिया कप होना है। ICC ने इसकी मेजबानी पाकिस्तान को दी थी, लेकिन भारत ने पाकिस्तान में खेलने से मना कर दिया। इस पर पाकिस्तान के पूर्व क्रिकेटर और बोर्ड के कुछ अधिकारी वर्ल्ड कप खेलने भारत नहीं आने की धमकी दे चुके हैं।
अक्टूबर-नवंबर में भारत में होगा वर्ल्ड कप
वनडे वर्ल्ड कप इस साल अक्टूबर-नवंबर में भारत में खेला जाएगा। टूर्नामेंट 46 दिनों तक चलेगा और तीन नॉकआउट सहित 48 मैच खेले जाएंगे। इस बार वर्ल्ड कप में 10 टीमें भाग लेंगीं। इसके मुकाबले भारत के 12 शहरों में आयोजित होंगे। ये मुकाबले दिल्ली, लखनऊ, चेन्नई, बेंगलूरु, धर्मशाला, गुवाहाटी, हैदराबाद, कोलकाता, इंदौर, राजकोट व मुंबई में खेले जाएंगे, हालांकि अभी यह तय नहीं किया गया है कि कौन से मैच किस मैदान पर खेले जाएंगे।
मिस्बाह का क्रिकेट करियर ​​​​
मिस्बाह ने पाकिस्तान के लिए साल 2001 में न्यूजीलैंड के खिलाफ टेस्ट से अपना इंटरनेशनल डेब्यू किया था। वहीं साल 2017 में वेस्टइंडीज के खिलाफ उन्होंने इंटरनेशनल करियर से संन्यास ले लिया। मिस्बाह ने पाकिस्तान के लिए खेलते हुए 75 टेस्ट मैचों में 5222 रन, 162 वनडे मैचों में 5122 रन और 39 टी-20 मैचों में 788 रन बनाए।
पाकिस्तान 1992 में जीता था वनडे वर्ल्ड कप
पाकिस्तान एक बार वनडे वर्ल्ड कप जीता है। उसने साल 1992 में इमरान खान की कप्तानी में वनडे वर्ल्ड कप जीता था। टीम ने 25 मार्च 1992 को मेलबर्न क्रिकेट ग्राउंड पर फाइनल में इंग्लैंड को हराया था। मिस्बाह पाकिस्तान टीम के कोच और मुख्य चयनकर्ता भी रहे हैं।
पाकिस्तान के वर्ल्ड कप खेलने पर संशय 
पाकिस्तान ने एशिया कप को लेकर हाइब्रिड मॉडल पेश किया था। जहां भारत अपने मैच न्यूट्रल वेन्यू पर खेलेगा, जबकि बाकी सभी मैच पाकिस्तान में खेले जाएंगे। इसको लेकर अभी कोई भी पुष्टि नहीं हुई है। पीसीबी अध्यक्ष नजम सेठी ने कहा है कि अगर पाकिस्तान का प्रस्ताव स्वीकार नहीं किया जाता या मेजबानी छीनी जाती है तो शायद पाकिस्तान सरकार देश की क्रिकेट टीम को वर्ल्ड कप के लिए भारत जाने की इजाजत न दे।